
RAPORT DE SPECIALITATE

          OBIECTIV: proiectul de hotărâre privind modificarea și completarea art. 4 și art. 9 din Anexa la Hotărârea Consiliului Local al municipiului Câmpulung Moldovenesc nr. 40/2015 privind aprobarea Normelor cu privire la întreținerea și folosirea construcțiilor, inclusiv drumuri, poduri sau amenajări de albii ale râurilor, activitățile de întreținere și curățenie a localității, activitățile comerciale, protecția mediului, conviețuirea socială, ordinea și liniștea publică și traficul rutier în municipiul Câmpulung Moldovenesc, modificată prin Hotărârea Consiliului Local nr. 7/2023.
            INIŢIATOR:

            Primarul municipiului Câmpulung Moldovenesc, domnul Negură Mihăiță.

Prezentul raport de specialitate este întocmit ca urmare a necesității modificării și completării art.4 și art.9 din Anexa la Hotărârea Consiliului Local nr. 40/2015, privind aprobarea Normelor cu privire la întreținerea și folosirea construcțiilor, inclusiv drumuri, poduri sau amenajări de albii ale râurilor, activitățile de întreținere și curățenie a localității, activitățile comerciale, protecția mediului, conviețuirea socială, ordinea și liniștea publică și traficul rutier în municipiul Câmpulung Moldovenesc, modificată prin Hotărârea Consiliului Local nr. 7/2023, ca urmare a aspectelor constatate în activitatea curentă de verificare și control desfășurată la nivelul municipiului.
Aplicarea prevederilor Hotărârii Consiliului Local nr. 40/2015 a evidențiat existența unor situații care nu sunt reglementate în mod expres sau care necesită completarea normelor existente pentru asigurarea unui cadru coerent și eficient de prevenire și combatere a faptelor ce afectează curățenia, protecția mediului și aspectul edilitar al municipiului.

În mod frecvent au fost constatate situații privind hrănirea porumbeilor și a altor păsări ori animale fără stăpân pe domeniul public și privat al municipiului, prin amplasarea recipientelor cu hrană sau prin aruncarea necontrolată a hranei. Aceste practici favorizează înmulțirea necontrolată a păsărilor și animalelor, conduc la degradarea aspectului urban, murdărirea domeniului public și a imobilelor, generează disconfort pentru cetățeni și pot avea consecințe asupra sănătății publice și asupra mediului.

Totodată, în activitatea de control au fost identificate numeroase terenuri neîntreținute, pe care vegetația erbacee și vegetația uscată nu sunt îndepărtate periodic, existând inclusiv deșeuri abandonate sau alte materiale care afectează salubritatea, favorizează apariția dăunătorilor și creează un aspect necorespunzător al localității.

Având în vedere atribuțiile autorităților administrației publice locale privind gospodărirea localităților, protecția mediului și asigurarea unui mediu curat și sănătos pentru cetățeni, se impune completarea normelor locale prin introducerea unor obligații clare și instituirea sancțiunilor contravenționale corespunzătoare pentru nerespectarea acestora.

Proiectul de hotărâre este întocmit cu respectarea prevederilor Ordonanței Guvernului nr. 21/2002 privind gospodărirea localităților urbane și rurale, Ordonanței de Urgență a Guvernului nr. 195/2005 privind protecția mediului, Legii nr. 155/2010 a poliției locale, Ordonanței de Urgență a Guvernului nr. 92/2021 privind regimul deșeurilor, Ordonanței Guvernului nr. 2/2001 privind regimul juridic al contravențiilor, precum și ale Ordonanței de Urgență a Guvernului nr. 57/2019 privind Codul administrativ, cu modificările și completările ulterioare.

Prin modificările propuse se urmărește:

· completarea normelor privind menținerea curățeniei și gestionarea deșeurilor;

· reglementarea expresă a interdicției privind hrănirea porumbeilor și a altor păsări ori animale fără stăpân în alte locuri decât cele special amenajate de autoritatea administrației publice locale;

· instituirea obligației proprietarilor și deținătorilor de terenuri de a asigura întreținerea acestora, în scopul protejării mediului, și îmbunătățirii aspectului edilitar al municipiului;

· corelarea prevederilor privind răspunderea contravențională cu obligațiile și interdicțiile nou introduce.
Față de cele prezentate, apreciem că proiectul de hotărâre este oportun, temeinic fundamentat și întocmit cu respectarea prevederilor legale în vigoare, motiv pentru care propunem avizarea favorabilă a acestuia și supunerea sa spre dezbatere și aprobare Consiliului Local al municipiului Câmpulung Moldovenesc.

